**Uddannelsesplan for
journalistpraktikanter i Ældre Sagen**

Marts, 2016

**Ældre Sagen**Ældre Sagen kæmper for et samfund, hvor alle kan leve et godt og langt liv. Det gør vi via vores arbejde med viden og holdning på samfundsniveau, via rådgivning, et stort frivilligt arbejde, medlemsarrangementer og andre tiltag. Værdierne i vores arbejde er nærvær, indsigt og handlekraft.

Vi er en almennyttig organisation og neutral i partipolitisk, etnisk og religiøs henseende. Vi har over 750.000 medlemmer, mere end 200 lokalafdelinger, over 17.000 frivillige samt et sekretariat med 146 medarbejdere.

**Kommunikationsafdelingen**
Kommunikationsafdelingen består af 19 medarbejdere, som tæller faste medarbejdere med journalistisk eller kommunikationsfaglig uddannelse, praktikanter og studenter.

Kommunikationsafdelingen står for kommunikation og formidling af Ældre Sagens interesseområder og arbejder tæt sammen med organisationens øvrige afdelinger herunder bl.a. afdelingen for Samfundsanalyse, som er vore eksperter; Frivilligafdelingen, der koordinerer og organiserer Ældre Sagens mange frivillige; Rådgivningen, som er Danmarks største private rådgivning; marketing og ledelsessekretariatet.

Kommunikationsafdelingen kommunikerer via pressen, vore egne magasiner og digitalt. Vi arbejder alle på flere kanaler men er fasttilknyttet en af flere kanaler. I presseteamet står vi bl.a. for al pressekontakt, og vi skriver til vores hjemmeside, vore medlemsblade, det politiske nyhedsbrev NB og Facebook, ligesom vi overvåger døgnets nyheder og driver vores indsats på Twitter. Endvidere rådgiver vi vore kolleger om optræden i medierne og skriver debatindlæg.

**Praktikantens rolle**I Ældre Sagen får praktikanten mulighed for at afprøve dine kompetencer i forhold til alle de opgaver, som presseteamet varetager. Praktikanten vil få grundig introduktion til arbejdet og kommer i løbet af praktiktiden til at arbejde selvstændigt med flere og flere opgaver.

I praktikperioden får praktikanten styrket sine færdigheder i bl.a. at udvikle nye vinkler på døgnets nyheder, researche og forberede elementerne til historier, interviewteknikker med forskellige mål og målgrupper. Praktikanten vil desuden lære at omdanne kompliceret, fagligt stof til pressemeddelelser og bredt appellerende oplysning, der giver publikum en bred forståelse for Ældre Sagens budskaber. Endelig vil praktikanten få et grundigt indblik i de politiske beslutningsprocesser her til lands, kendskab til nyhedsbranchen og indsigt i dynamikken mellem medier og den politiske scene.

Som del af Ældre Sagens presseteam vil praktikanten dagligt:

* følge døgnets nyheder og den indenrigspolitiske dagsorden
* deltage i daglige nyhedsmøder med ideudvikling og bidrage til at klargøre de skibe, vi sætter i søen;
* producere nyheder til hjemmeside og Facebook, nyhedsartikler og reportager til Ældre Sagens magasin og politiske nyhedsbrev NB, pressemeddelelser og debatindlæg til medierne;
* komme rundt i landet for at samle stof til artikler og reportager;
* træne interviewteknik med mange forskellige målgrupper
* bearbejde og formidle viden fra Ældre Sagens eksperter og ledelse til at svare på pressehenvendelser;
* lære alt om formidling af nyheder og overvågning af døgnets nyheder via Twitter;
* på skift passe vores pressetelefon, som har døgnåbent.

**Dagligdag og vejledning**
Praktikanten får journalist Lotte Dahlmann som praktikantvejleder. Praktikanten indgår på lige fod med afdelingens øvrige medarbejdere – med den forskel, at praktikanten løbende bliver vejledt af praktikantvejlederen, der giver konkret efterkritik minimum en gang om måneden. Arbejdstiden er på 36,5 timer om ugen.

**Yderligere oplysninger:**Lotte Dahlmann, pressekoordinator og praktikantvejleder, mob: 23 63 64 43